**Jean-Michel Bokamba-Yangouma** (født 1940 i regionen Cuvette i Congo-delen av Fransk Ekvatorial-Afrika, død 23. juni 2020 i Brazzaville i Republikken Kongo) var en politiker fra Republikken Kongo. Han var en prominent politisk skikkelse fra 1970-årene til 1990-årene, og ledet fagforeningen Confédération syndicale congolaise (CSC). Han var president for det politiske parti Mouvement général pour la construction du Congo (MGCC).

Biografi
--------

Bokamba-Yangouma kom fra Cuvette i det nordlige Congo-Brazzaville. Han var generalsekretær for CSC fra 1974 til 1997. Under Det kongolesiske arbeiderpartis (PCT) ettpartistyre var han også medlem av PCTs politiske byrå i 1979 med ansvar for partiorganisasjonen. Dessuten var han sekretær for sentralkomiteen med ansvar for koordineringen av partiets samvirke med masseorganisasjonene fra 1984 til 1990. Hans innflytelse avtok fra 1989, men han forble i de sentrale partiorganer til 1991.

I 1992 kom det til et maktskifte, og opposisjonspartier ble tillatt. Bokamba-Yangouma engasjerte seg sterkt i årene som fulgte. Det utbrøt uroligheter og tidvis borgerkrig, noe og umuliggjorde et ekte demokrati. Etter en kortere borgerkrig i 1997 ble den kommunistisk orienterte generalen Sassou-Nguesso gjeninnsatt i presidentposten. Dette innledet en periode med etniske uroligheter som sluttet med en fredsoverenskomst i mars 2003.

Bokamba-Yangouma hadde vært i landflyktighet. Da han vendte tilbake, var det etter en omvendelse til kristen protestant. I 2004 opprettet han Bevegelsen for kristne i Kongo (*Mouvement général des chrétiens du Congo*, MGCC). Grunnet et konstitusjonelt forbud mot religiøst baserte politiske partier fikk MGCC etterhvert det nye navnet *Mouvement général pour la construction du Congo*).

Bevegelsen fikk politisk styrke, og støttet Sassou-Nguesso under valgene som fulgte. 

Jean Michel Bokamba-Yangouma døde den 23. juni 2020 i Brazzaville som resultat av covid-19, og ble i henhold til helseforskritene som var blitt innført på grunn av koronaviruspandemien begravet dagen etter i Brazzaville.

Referanser
----------

1. ↑   www.vox.cg[Hentet fra Wikidata]
2. ↑  John F. Clark, "Congo: Transition and the Struggle to Consolidate", in *Political Reform in Francophone Africa* (1997), ed. John F. Clark and David E. Gardinier, page 70.
3. ↑  Joachim Mbanza, "Bokamba Yangouma en nouveau converti", *La Semaine Africaine*, number 2,469, 3. juni 2004.
4. 1 2  Rémy Bazenguissa-Ganga, *Les voies du politique au Congo: essai de sociologie historique* (1997), Karthala Editions, page 427.
5. ↑  Bazenguissa-Ganga, *Les voies du politique au Congo: essai de sociologie historique*, page 263.
6. ↑  "Première parution publique du Mouvement général pour la construction du Congo", *Les Dépêches de Brazzaville*, 21. mars 2005.
7. ↑  Gombé (25. juni 2020). «Jean Michel Bokamba Yangouma a tiré sa révérence ; un des pères la démocratie au Congo s’en est allé». *www.ambacongofr.org* **(fransk)**. Besøkt 28. juni 2020.
8. ↑  Ngouela, Dina (24. juni 2020). «L’enterrement de Bokamba Yangouma ce matin à Brazzaville». *Vox Congo* **(fransk)**. Arkivert fra originalen 29. juni 2020. Besøkt 28. juni 2020.
9. ↑  Ngombé, Roger (24. juni 2020). «Disparition : décès à Brazzaville de Jean Michel Bokamba Yangouma | adiac-congo.com : toute l'actualité du Bassin du Congo». *www.adiac-congo.com* **(fransk)**. Besøkt 28. juni 2020.